
	Κείμενα για τον Τίτο Πατρίκιο

Ως πού μπορεί να φτάσει

ένας «Χωματόδρομος»

της Ελένης Αντωνιάδου

στο Σπίτι της Κύπρου

Την Τετάρτη 12 Ιουνίου 2019 και ώρα 19:30, το Σπίτι της Κύπρου και οι Εκδόσεις Βακχικόν θα παρουσιάσουν, στο Σπίτι της Κύπρου, Ξενοφώντος 2Α Σύνταγμα, το βιβλίο της Ελένης Αντωνιάδου, «Κείμενα για τον Τίτο Πατρίκιο. Ως πού μπορεί να φτάσει ένας “Χωματόδρομος”».
Χαιρετισμό θα απευθύνει ο εκδότης  Νέστορας Πουλάκος.
Για το βιβλίο θα μιλήσουν ο ποιητής, βιβλιογράφος Δημήτρης Δασκαλόπουλος και ο δημοσιογράφος, συγγραφέας, Γιάννης Μπασκόζος.
«Πριν από πολλά χρόνια ο Τίτος Πατρίκιος είχε, λέει, επισκεφθεί την Αίτνα για να δει το ηφαίστειο από κοντά. Σε κάποια στιγμή και, παρά την αυστηρή προειδοποίηση του ξεναγού, διέφυγε της προσοχής του και προχώρησε μόνος, να δει το βάθος του κρατήρα. Φυσικά διακινδύνευσε, αλλά τελικά κατάφερε, σχεδόν έρποντας, να ξαναβρεί τους άλλους της ομάδας. Είναι ευχής έργον που εξακολουθούν έως και σήμερα να τον ελκύουν τα επικίνδυνα μονοπάτια, τα ρήγματα της γης, οι σήραγγες των τραίνων, οι πύργοι του νερού. «Εκεί απάνω», εξάλλου, «τον βρίσκει η ποίηση». Μια ποίηση που είναι η αυτοβιογραφία ενός σπουδαίου ποιητή, είναι η ποιητική μετατροπή της ιστορίας των Ελλήνων μιας ολόκληρης εποχής, είναι, τέλος, ένας θησαυρός αυτογνωσίας για όλους μας». Τα μελετήματα της Ελένης Αντωνιάδου, που περιλαμβάνονται στον ανά χείρας τόμο, είναι προϊόν δουλειάς πολλών ετών. Είναι ομιλίες σε εκδηλώσεις αφιερωμένες στον Τίτο Πατρίκιο, εισηγήσεις σε συνέδρια, συμμετοχές σε παρουσιάσεις βιβλίων του. Μπορεί ημερολογιακά να καλύπτουν περίπου 20 χρόνια, από το 1998 έως το 2019, αλλά στην πραγματικότητα ενσωματώνουν έρευνα και μελέτη του έργου του Πατρίκιου πολύ περισσότερων ετών.

